Broj: 711-I-2544-M-203/23-02-23

Zagreb, 24. studenoga 2023.

 **NINO VRCIĆ**

 član Uprave trgovačkog društva

Ceste Šibenik d.o.o.

**Predmet: mišljenje na zahtjev obveznika Nine Vrcića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 15. studenoga 2023. pod brojem 711-U-7914-M-203/23-01-26 zaprimilo je zahtjev za davanjem mišljenja koji je podnio obveznik Nino Vrcić, član Uprave trgovačkog društva Ceste Šibenik d.o.o.

U podnesenom zahtjevu obveznik je naveo da je imenovan za člana Uprave trgovačkog društva Ceste Šibenik d.o.o. Odlukom Nadzornog odbora donesenoj na 26. sjednici održanoj 7. studenoga 2023. na mandatno razdoblje od četiri godine počevši od 13. studenoga 2023. te je zatražio mišljenje može li uz obnašanje navedene dužnosti obavljati i poslove stalnog sudskog vještaka za graditeljstvo i procjenu nekretnina za što je imenovan rješenjem Županijskog suda u Šibeniku od 17. veljače 2020. broj: 4 Su-40/20-3 na vrijeme od četiri godine, a koje poslove obavlja kao vlasnik obrta Gradprom obrt za građevinska vještačenja i usluge, Šibenik, …………., te za provedena vještačenja ostvaruje povremene prihode koji su definirani Pravilnikom o stalnim sudskim vještacima.

Uvidom u Rješenje Županijskog suda u Šibeniku od 17. veljače 2020. broj: 4 Su-40/20-3, koje je obveznik dostavio uz zahtjev za davanjem mišljenja, utvrđeno je da je istim obveznik Nino Vrcić ponovno imenovan stalnim sudskim vještakom za graditeljstvo i procjenu nekretnina na vrijeme od četiri godine.

Uvidom u podatke obrtnog registra utvrđeno je da je obveznik vlasnik obrta Gradprom obrta za građevinska vještačenja i usluge koji je upisan u navedenom registru pod MBO: 97946435.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 32. sjednici održanoj 24. studenoga 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 5. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI-a obveznici su obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 2. stavkom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu s člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. toga Zakona kao i da poslovođa vodi obrt u ime i za račun obrtnika.

Člankom 125. Zakona o sudovima („Narodne novine“ broj 28/13., 33/15., 82/15., 82/16., 67/18., 126/19., 130/20., 21/22., 60/22. i 16/23.) propisano je da stalni sudski vještaci na temelju svoga stručnog znanja na zahtjev pravosudnih tijela ili za potrebe postupaka pred pravosudnim tijelima izrađuju vještački nalaz i mišljenje (vještačenje) odnosno procjenu kada je to potrebno radi utvrđivanja ili razjašnjenja činjenica koje se utvrđuju u postupku.

Člankom 10. stavkom 3. Pravilnika o stalnim sudskim vještacima („Narodne novine“ broj 38/14., 123/15., 29/16. i 61/19.) propisano je da se stalni sudski vještak imenuje na vrijeme od četiri godine te da se pravnoj osobi, zavodu, ustanovi ili državnom tijelu odobrenje za obavljanje poslova sudskog vještačenja daje na vrijeme od četiri godine.

Člankom 12. stavkom 1. istoga Pravilnika propisano je da nakon proteka vremena na koje je imenovan stalni sudski vještak može biti ponovno imenovan na vrijeme od četiri godine, a pravnoj osobi, zavodu, ustanovi ili državnom tijelu može se ponovno odobriti obavljanje poslova sudskog vještačenja.

Člankom 24. stavkom 1. navedenog Pravilnika propisano je da za obavljeno vještačenje stalni sudski vještak ima pravo na nagradu te da nagradu utvrđuje sud prema posebnom cjeniku naknada i nagrada stalnih sudskih vještaka, koji je sastavni dio tog Pravilnika.

Povjerenstvo utvrđuje da rad stalnog sudskog vještaka za graditeljstvo i procjenu nekretnina ne predstavlja obavljanje drugih poslova kao redovitog i stalnog zanimanja u smislu članka 17. stavka 2. ZSSI-a već je riječ o poslu koji se po prirodi stvari ne obavlja kontinuirano i redovito. Vještački nalazi i mišljenja izrađuju se povremeno na zahtjev pravosudnih tijela ili za potrebe postupaka pred pravosudnim tijelima za što se ostvaruje povremena naknada te obveznici mogu obavljati poslove vještačenja za vrijeme obnašanja dužnosti, neovisno o tome obnašaju li dužnost volonterski ili profesionalno. Stoga obveznik Nino Vrcić može za vrijeme obnašanja dužnosti člana Uprave trgovačkog društva Ceste Šibenik d.o.o. obavljati poslove stalnog sudskog vještaka za graditeljstvo i procjenu nekretnina te je prihode koje po toj osnovi ostvari dužan prijaviti u imovinskoj kartici sukladno članku 17. stavku 4. ZSSI-a.

Nadalje, kako je obrt u smislu odredbi ZSSI-a poslovni subjekt u kojem je sukladno članku 18. stavku 1. toga Zakona obveznicima zabranjeno obavljati poslove upravljanja, obveznik ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu u roku propisanom člankom 8. stavkom 1. ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Nino Vrcić, ………………………
2. Objava na internetskoj stranici Povjerenstva
3. Pismohrana